**Cristian Arrieta** (s. 18. syyskuuta 1979 Orlando, Florida, Yhdysvallat) on puertoricolainen jalkapalloilija, pelipaikaltaan oikea laitapuolustaja. Hän edustaa North American Soccer Leaguen Fort Lauderdale Strikersiä ja on pelannut myös Puerto Ricon maajoukkuessa.

Seurajoukkueura
---------------

Arrieta syntyi espanjalais-italialaiseen perheeseen Floridan Orlandossa, muutti alle vuoden ikäisenä Espanjaan ja kahdeksanvuotiaana Italiaan, jossa hän aloitti jalkapallouransa. Hän pelasi runsaan vuosikymmenen ajan useissa Serie C2:n joukkueissa ja kaudella 2006–2007 Serie B:n Leccessä. Arrieta oli yksi *Campioni, il sogno* -tositelevisio-ohjelman voittajista vuonna 2005 ja pääsi palkintona Internazionalen harjoitusleirille.

Kaudeksi 2008 Arrieta palasi Pohjois-Amerikkaan ja liittyi USL First Divisionin Puerto Rico Islandersiin, jossa hän osoittautui yhdeksi liigan parhaista pelaajista ja sai mainetta erityisesti hyökkäysominaisuuksistaan. Hän teki esikoiskaudellaan seitsemän maalia, ja hänet valittiin liigan tähdistöjoukkueeseen ja parhaaksi puolustajaksi. Samalla Islanders voitti liigan mestaruuden ja menestyi myös kansainvälisissä kilpailuissa, kun se eteni kauden 2008–2009 CONCACAF Champions Leaguessa välieriin asti.

Kaudella 2009 Arrieta paransi edellisen kauden maalisaldoaan kolmella. Hänet valittiin toistamiseen USL First Divisionin tähdistöjoukkueeseen ja parhaaksi puolustajaksi, ja lisäksi koko liigan arvokkaimmaksi pelaajaksi (MVP). Tammi–huhtikuussa 2010 julkaistussa USL First Divisionin Top 25 of the Decade -listalla hänet sijoitettiin 14:ksi.

9. huhtikuuta 2010 Arrieta teki sopimuksen Major League Soccerin tulokasjoukkue Philadelphia Unionin kanssa. Hän debytoi MLS:ssä päivää myöhemmin Unionin historian ensimmäisessä kotiottelussa D.C. Unitedia vastaan ja pelasi kauden aikana kaikkiaan 16 ottelussa, joista 15:ssä hän oli avauskokoonpanossa. Hän menetti paikkansa avauksessa Unionin hankittua Juan Diego Gonzálezin ja Sheanon Williamsin vahvistamaan kehnosti menestyneen joukkueen puolustusta elokuussa 2010. Union vapautti Arrietan sopimuksestaan helmikuussa 2011.

Kaudeksi 2011 Arrieta siirtyi synnyinseudulleen Floridaan ja North American Soccer Leaguessa pelanneeseen Fort Lauderdale Strikersiin.

Maajoukkueura
-------------

Arrieta sai syyskuussa 2010 kutsun Puerto Ricon maajoukkueeseen, jota hänen on Yhdysvaltain kansalaisena mahdollista edustaa asuttuaan Puerto Ricossa kaksi vuotta pelatessaan Puerto Rico Islandersissä. Hän debytoi maajoukkueessa 2. lokakuuta 2010 Karibian-mestaruusturnauksen karsintaottelussa Anguillaa vastaan ja teki ensimmäisen maalinsa kaksi päivää myöhemmin saman kilpailun ottelussa Saint-Martinia vastaan.

Saavutukset
-----------

* USL First Divisionin mestaruus: 2008
* USL First Divisionin arvokkain pelaaja: 2009
* USL First Divisionin vuoden puolustaja: 2008, 2009

Lähteet
-------

1. ↑  "Perdí 5 kilos desde que comenzó el Mundial"  13.7.2010. Ponte al Día. Viitattu 4.10.2010. (espanjaksi)
2. 1 2  Entrevista a Cristian Arrieta  30.3.2009. Primerahora.com. Viitattu 9.4.2010. (espanjaksi)[vanhentunut linkki]
3. ↑  Società e Giocatori Lega Calcio. Viitattu 9.4.2010. (italiaksi)
4. 1 2  USL-1 Top 25 of the Decade: 14 – Arrieta  16.2.2010. United Soccer Leagues. Viitattu 9.4.2010. (englanniksi)
5. ↑  Philadelphia Union Sign Cristian Arrieta  9.4.2010. Philadelphia Union.  Arkistoitu 16.12.2010. Viitattu 9.4.2010. (englanniksi)
6. ↑  Union Waive Defender Cristian Arrieta  8.2.2011. Philadelphia Union.  Arkistoitu 11.2.2011. Viitattu 11.2.2011. (englanniksi)
7. ↑  Union Continue Roster Makeover  10.2.2011. Philadelphia Union.  Arkistoitu 12.2.2011. Viitattu 11.2.2011. (englanniksi)
8. ↑  Strikers Sign Star Defender Arrieta  30.3.2011. North American Soccer League. Viitattu 1.4.2011. (englanniksi)
9. ↑  Arrieta Called Up to Puerto Rican National Team  23.9.2010. Philadelphia Union.  Arkistoitu 25.9.2010. Viitattu 4.10.2010. (englanniksi)
10. ↑  Llega ayuda en la defensa de la Selección Nacional  20.9.2010. Primerahora.com.  Arkistoitu 24.9.2010. Viitattu 4.10.2010. (espanjaksi)
11. ↑  Group A, Match 2: Puerto Rico 3 Anguilla 1  3.10.2010. Digicel Football.  Arkistoitu 10.7.2011. Viitattu 4.10.2010. (englanniksi)
12. ↑  Digicel Caribbean Cup Game 4: Puerto Rico 2 - Saint Martin 0  5.10.2010. Digicel Football.  Arkistoitu 10.7.2011. Viitattu 7.10.2010.

Aiheesta muualla
----------------

* Cristian Arrietan esittely Major League Soccerin sivustolla (Arkistoitu – Internet Archive) (englanniksi)
* Cristian Arrietan esittely Puerto Rico Islandersin sivustolla (espanjaksi)